ঢাকা, ৯ জুলাই  (শীর্ষ নিউজ ডটকম): রাশেদ মামুন অপুর রচনা ও রাশেদ বিপ্লবের পরিচালনায় একক নাটক গান পাউডার। নিজের লেখা প্রথম এ নাটকে নাফিজার সঙ্গে জুটি বেধেছেন রাশেদ মামুন অপু ।  নাটকের গল্পে রাজধানীর আন্ডার ওয়ার্ল্ডের উদীয়মান এক নাম এনাম (অপু) । দুরন্ত সাহস ও উপস্থিত বুদ্ধির জোরে অল্পদিনেই শীর্ষ সন্ত্রাসীতে পরিণত করেছে নিজেকে। আন্ডার ওয়ার্ল্ডের শীর্ষ দুটি বাহিনীর নেতৃত্বে থাকে দাদাভাই (আল মনসুর) ও গোমেজ (পিয়াল)। কাহিনী জুড়ে এনামের প্রথম যৌবনের সরল প্রেম ও বর্তমান সময়ের ভয়ংকরত্ব দুটিই সমান্তরালে চলতে থাকবে। এনাম স্কুল  জীবন থেকে ভালবাসে মুনাকে (নাফিজা)। এনাম থাকতো মুনাদের বাসার ঠিক উল্টো দিকে। তখনকার লাজুক ও সরল এনাম কখনই মনের কথা বলতে পারেনি মুনাকে। এক দুর্ঘটনায় এনামের জীবন থেকে হারিয়ে যায় মুনা। এরপর নানা ঘটনাচক্রে এক দুর্ধর্ষ দাগী অপরাধীতে পরিণত হয় এনাম। এরই মাঝে এনামের সঙ্গে দাদা ভাইয়ের দ্বন্দ্ব শুরু হয়। একদিন প্রতারণার শিকার হয়ে সশস্ত্র আক্রমণের মুখে পড়ে এনাম। প্রাণ বাঁচাতে পালাতে থাকে এনাম ও তার সাথীরা। ঠিক সেই মুহূর্তে এনামের সামনে এসে দাঁড়ায় মুনা। সত্যিই কি মুনা? না এটা তার রোজকার কল্পনা? সেই উত্তরটা জানার আগেই  একটি বুলেট বিদ্ধ করে এনামকে। এনাম কি মরে যাবে? এভাবেই নানা নাটকীয়তার মধ্য দিয়ে কাহিনী এগুতে থাকে।  নাটকের অন্যান্য চরিত্রে অভিনয় করেছেন খাইরুল আলম সবুজ, নাইম, নদিয়া, টুটুল, শওকত, পলাশ, শিমুল খান, রনি, শুভ রাজ প্রমুখ।  লিংকাস মিডিয়া প্রযোজিত এ নাটকটি খুব শিগগিরই একটি স্যাটেলাইট চ্যানেলে প্রচারিত হবে।  (শীর্ষ নিউজ ডটকম/এমএইচ/এনডিএস/২২.২৫ ঘ.)